Worcester F 80 Distinctiones

47 Desperacio

Desperacio. Peccatum cum desperacione certa mors est. Nam secundum Ambrosium plus peccat homo desperando quam peccatum perpetrando. Vnde, dicit Hieronymus, Judas plus Deum offendit quando desperauit et seipsum suspendit quam quando Christum vendidit, Prou. 24[:10], ne *desperaveris in die angustie.*

Et solet istud peccatum prouenire ex multis, ex pusillanimite penitentis quando non pu-

/fol. 227rb/

tat se[[1]](#footnote-1) posse agere penitenciam statutam. Secundo ex enormitate culpe quam putat irremissibilem. Tercio ex difficultate cauendi peccatum quod habet ex consuetudine que secundum Philosophum dicitur altera natura.

Aliquando prouenit ex malicia vtpote abscondendo se vel subterfugiendo graciam. Sicut patet in Caym, Gen. 4[:13], qui dixit, *Major est iniquitas mea, quam ut veniam merear*. Et illud peccare in Spiritum Sanctum. Vnde Bernardus, *Super Cantica*, mentiris, scilicet, Cayn, nam sicut scintilla est ad medium maris, sic est malicia hominis ad misericordiam redemptoris.

Iccirco Rom. [14:23] ne desperemus quia pronior est Deus ad miserendum quam nos ad resipiscendum. Nam pro magno offenditur set pro nimmio placatur, Sap. 6[:7]: *Exiguo conceditur misericordia.* Cum ergo desperacio opponatur diuine misericordie, presumpcio vere, diuine iusticie. Peius est contempnere diuinam misericordiam quam eius iusticiam. Quia magis proprium est Deo misereri et parcere quam punire. Vt igitur non presumas nec diffidas, set veram spem habeas. Set vt quo ad preterita consideres mala que[[2]](#footnote-2) fecisti, bona que omisisti. Secundo quo ad presencia bona omissa resumas et caue ne corruas. Tercio quo ad futura ne recidiues ad preterita, nec discontinues bona incepta.

1. se ] *add.* ~~putat~~. [↑](#footnote-ref-1)
2. que ] *add*. ~~scinisti~~. [↑](#footnote-ref-2)